《赋程伯禹给事漫吾亭一首》
宋代·刘一止

道州固伤时，晚岁吾山溪。彼物何曾争，我自分两畦。

宣州绝代贤，雅志苏群黎。胸次包峥嵘，不肯去角圭。

何从得漫名，正恐亦偶题。渺观身世空，万境俱一齐。

浪云出处殊，不悟东自西。向来功名辙，复入山水蹊。

公今持左符，早晚朝金闺。生贤出世间，渠能绝攀跻。

要须了此心，泛应忘高低。昔我盖已漫，今我亦非迷。

作者简介：刘一止（1078～1160）字行简，号太简居士，湖州归安（今浙江湖州）人。宣和三年进士，累官中书舍人、给事中，以敷文阁直学士致仕。为文敏捷，博学多才，其诗为吕本中、陈与义所叹赏。有《苕溪集》。